Katikkiro wa Buganda Charles Peter Mayiga alabudde abakulembeze mu Bwakabaka bwa Buganda, okulwanyisa obulabbayi n’obukenuzi mu nkola y’emirimu gyabwe.
Katikkiro abadde mu ssaza Kyaggwe, bw’abadde alikwasa engabo gyeryawangula mu nzirukanya y’emirimu mu masaza omwaka guno 2022, ku mukolo ogubadde ku mbuga y’essaza mu Ggulu Kyaggwe Mukono.
”obulyake obugenda mu maaso mu ggwanga tebusaanye kweyolekera mu baweereza ba Beene, kuba buzingamya enkulaakulana” Katikkiro Mayiga
Katikkiro mungeri yeemu agumizza abaweereza mu Bwakabaka okunnyikiza enkola y’emirimu, eteekateeka Buganda okutambuza enfuga ya Federo eyayaanirwa.
Minister wa government ez’ebitundu era ssaabawolereza wa Buganda Owek Christopher Bwanika, yeebazizza obumu obwoleseddwa abantu ba Kabaka mu nzirukanya y’emirimu, kyagambye nti kyakwanguya obuweereza okutuuka mu bantu.
Mu ngeri yeemu minister omubeezi owa government ez’ebitundu Owek Joseph Kawuki asabye abaami b’amasaza okubeera abasaale mu kulwanyisa byonna ebisomooza Obwakabaka, omuli endwadde n’Obwavu.
Ssekiboobo Elijah Boogere nga yakulembera essaza Kyaggwe, yeebazizza Obwakabaka bwa Buganda olwokubalungamya obulungi ekiyambyeko essaza okukola obulungi.
Essaza Kyaggwe liweereddwa engabo y’obuwanguzi, n’ensimbi enkalu , so nga n’egombolola ya Mutuba 4 Kawuka eyasinga mu gombolola zonna,Ssabagabo Kakindu ne Mumyuka Nsege Butuntumula e Bulemeezi nazo zikwasiddwa ensimbi enkalu.
Bisakiddwa: Kato Denis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn bam_Latn